Prins beat, cu permis fals, la volanul unei maşini fără RCA şi ITP

Joi, 21 Februarie 2019 (11:44:46)

Un echipaj de poliţie din cadrul Postului Dumbrăveni, aflat miercuri seara în serviciu de patrulare pe DN 29, pe raza oraşului Salcea, au observat o maşină deplasându-se sinuos dinspre Botoşani către Suceava. Autovehiculul a fost oprit în apropierea intersecţiei dintre DN 29 cu şoseaua ce duce spre Prelipca, oraş Salcea.

Conducătorul auto, în vârstă de 47 ani, din oraşul Salcea, emana halenă alcoolică. Fiind testat cu aparatul etilotest, rezultatul a fost de 0,54 mg/l alcool pur în aerul expirat, motiv a fost condus la Spitalul Judeţean Suceava, unde i-au fost prelevate probe biologice de sânge.

Întrucât existau suspiciuni cu privire la autenticitatea și valabilitatea permisului de conducere prezentat de bărbat, au fost efectuate verificări în bazele de date ale Poliției Române şi s-a stabilit că cel în cauză nu figurează ca fiind posesor de permis de conducere.

În plus, autoturismul condus de bărbat, înmatriculat în Marea Britanie, nu deţine o poliţă RCA valabilă, iar inspecţia tehnică periodică este expirată, motiv pentru care a fost sancţionat contravenţional cu amendă în cuantum de 1.305 lei şi i s-a reţinut certificatul de înmatriculare şi a celor două plăcuţe.

În cauză se efectuează cercetări sub aspectul comiterii infracțiunilor de „conducerea unui vehicul fără permis de conducere”, „conducerea unui vehicul sub influenţa alcoolului sau a altor substanţe”, complicitate la „falsul material în înscrisuri oficiale” şi „uzul de fals”, cercetările fiind continuate de Postul de poliție Dumbrăveni.